Update: 9:46AM E TOMANA tikoga na i liuliu ni soqosoqo na SODELPA, o Ro Teimumu Kepa na nona laki vunau ka veisiko wavoki, ka gole sara tu e Vanua Levu ena macawa sa oti.
Mai Wailevu, e Labasa e laki veitalanoa kei ira na i tikotiko nodra na Idia mai kea, ka vakaraitaka kina ni na raica me ra na kua ni vakalolomataki na Idia ena gauna ni nona veiliutaki, ke mani qaqa ena veidigidigi esa roro tiko mai oqo.
E tukuna o Ro Teimumu, ni veika e segata tiko na SODELPA, oya na kena maroroi ka taqomaki na noda dodonu na i Taukei, ia e sega ni kena i balebale me ra na vakalolomataki ka sega ni kauwaitaki na vo ni veimata tamata tale eda sa bula vata tu oqo e Viti.
E kaya ni na raica me na kua ni vakayacori tale na veivakalolomataki ka vakayacori vei ira na Idia ena vuaviri ni 1987.
E na macawa sa oti, e sa mai dolava talega na i soqosoqo na Peoples Democratic Party na nodratou valenivolavola vou e Suva, ena Gordon Street.
Ena gauna oqo era sa tekivu veisiko ka laki vunau wavoki tiko na mata kei na i vakailesilesi eso ni veisoqosoqo vakapolitiki ena veiyasai Viti ena vuku ni veika era rawa ni vukei keda kina na lewenivanua ena kena vakavinakataki na noda bula ena veisiga.
Esa levu talega na i valu vosa e sa rogo tiko, ena ulutaga eso me vaka na Bose Levu Vakaturaga, na i vakacavacava ni sau ni bula se na VAT, na sikolosivi, na peniseni kei na i sau ni tamata cakacaka.
fij_Latn fij_Latn fij_Latn fij_Latn fij_Latn fij_Latn fij_Latn